Az állampolgári jogok országgyűlési biztosának
Jelentése
az AJB-2277/2011. számú ügyben
(Kapcsolódó ügy: AJB-5083/2010.)

Ügyintéző: dr. Csóré Erika
dr. Varga Éva Csilla
Az eljárás megindulása
A büntetés-végrehajtási intézetekben kezdett vizsgálatsorozataimat folytatva – részben fogvatartotti panasz, részben az állampolgári jogok országgyűlési biztosáról szóló 1993. évi LIX. törvény (Obtv.) 16. § (2) bekezdése alapján, hivatalból – helyszíni vizsgálatot rendeltem el a Budapesti Fegyház és Börtönben.
A helyszíni vizsgálat időpontja: 2011. május 17-e volt. 
A vizsgálat magában foglalta az intézet helyszíni bejárását, az ellátás tárgyi feltételeinek szúrópróbaszerű ellenőrzését, a fogvatartottak és a büntetés-végrehajtási dolgozók alkotmányos jogai érvényesülése helyzetének megismerését, valamint a vonatkozó dokumentumok tanulmányozását.

Érintett alkotmányos jogok
Jogállamiság elve és az abból levezethető jogbiztonság követelménye, valamint a tisztességes eljáráshoz való jog (Alkotmány 2. § /1/.).
Élethez, emberi méltósághoz való jog (Alkotmány 54. § /1/ bek.). 
A lehető legmagasabb szintű testi és lelki egészséghez való jog (Alk. 70/D. § /1/ bek.)
Tulajdonhoz való jog (Alk. 13. § /1/ bek.)
Egészséges környezethez való jog (Alk. 18. §)

I. A helyszíni vizsgálat tapasztalatai
1. A fogvatartottak elhelyezési körülményei
A Budapesti Fegyház és Börtön több mint 100 éves, eredetileg is e célra épült.  1896-ban kezdte meg a működését Királyi Országos Gyűjtőfogház néven. Két objektumból áll: „A” és „B”, amelyeket egy alagút köt össze. 
Az intézet fogvatartottak munkáltatására szolgáló területei: a Budapesti Faipari Termelő és Kereskedelmi Kft. (továbbiakban BUFA Kft.) épületei és területei, valamint az intézet költségvetési munkahelyei. 
Az intézet területén belül működik az Igazságügyi Megfigyelő és Elmegyógyító Intézet (IMEI) is, amely szakmailag önálló, gazdálkodási szempontból részben önálló költségvetési szerv.
Az „A” objektum csillag alaprajzú, négyszintes, két elhelyezési körlete van. A Bal csillag körleten 469 fogvatartott (fegyházasok és előzetes letartóztatottak) volt elhelyezve a vizsgálat időpontjában. A Jobb csillag két szárnyában a heti körszállítást bonyolítják le. Ez a szállításos körlet, ami 2004-től működik. Egyébként az intézet az országos körszállítás központi helye. A harmadik szárny jelenleg betelepítetlen, felújításra szorul. 
A „B” objektum 1989-ben épült meg, panelszerkezetű, az eredeti tervek szerint olyan fogház fokozatú elítélteket helyeztek volna itt el, akik „félig nyitott” rendszerben töltik a büntetésüket (pl. külső munkahelyen végeznek munkát, esetleg hétvégén hazamennek), de ma már ebben az épületben is van mindhárom – fogház, börtön, fegyház – fokozatú elítélt elhelyezve. A vizsgálat időpontjában itt 779 fogvatartott volt.
Női és – kivéve fizikoterápiás kezelés végrehajtása érdekében ideiglenesen az intézetbe kerülő felnőtt férfi fogvatartottakat – megőrzéses fogvatartottat nem fogad be az intézet. 
Működő speciális csoportok: EVSZ, drog prevenciós részleg, gyógyító-nevelő csoport, átmeneti csoport, nyitott fegyház, felkészítő részleg, pszicho szociális körlet.
Az intézet teljes befogadó képessége 953 fő. A fogvatartottak tényleges száma a látogatás napján 1248 fő volt, ez 130,95%-os telítettséget jelentett. A parancsnok szerint ez az országos átlagtelítettségnél jobb mutató. Megjegyezte azonban, hogy hétfőnként, a körszállítás napján az intézet fogvatartotti létszáma – 3-4 óra időtartamra – akár 2400 főre is emelkedhet. 
A fogvatartottakra nem jellemző a zsúfoltság kifogásolása, inkább az fordul elő, hogy valaki egyedül szeretne lenni. Ennek oka valószínű az, hogy a „B” objektum telítettsége az országos átlag alatti, míg az „A” objektum kis zárkáiban a kevés személlyel történő összezártság kevesebb frusztrációt okoz.
Az intézet épületeiben, létesítményeiben kiemelt felújítás 2005-ben történt, ami a fűtési rendszerre terjedt ki. A napi zavartalan működés, a biztonság fenntartása érdekében több felújítási, beruházási munka elvégzése lenne indokolt. Például az „A” objektumban a zárkaajtók és ablakrácsok cserére, több fürdőhelyiség, valamint a külső homlokzat felújításra szorul. Ugyanitt a beszélő helyiség jelenlegi állapotában nehezen látja el funkcióját, (berendezési és felszerelési eszközök, a beléptetési rendszer) korszerűsítésre vár. Nincs megfelelő, missziós foglalkozásra alkalmas foglalkoztató helyiség sem. A belső biztonság hatékonyságának növelése érdekében a technikai eszközpark (kamerák, mobildetektorok, kézi és kapukeretes fémkeresők stb.) bővítése is elengedhetetlen. 
Az intézet körletfolyosóinak és zárkáinak festése rendszeres, évente, illetve szükség szerint történik. 
Az „A” objektumban – amely négyszintes – szintenként 3 fürdőhelyiség van, több zuhanyállással. A zuhanyozók közül kb. három éve kettőt felújítottak. A Bal csillag földszintjén az egyik zuhanyzó azonban használhatatlan. A 3. emeleten gyógyító-nevelő csoport és pszicho szociális körlet működik. 
Az „A” objektum zárkáiban mosdó és WC van. A WC-t azonban függöny választja el a zárka terétől, így nincs külön szellőzése a mellékhelyiségeknek. A parancsnok tájékoztatása szerint 2010-ben próbaként 2-3 zárkában leválasztották fallal a WC-t, melyről kikérték a fogvatartottak véleményét. Jelzésük szerint ezzel szűkebb lett a zárkában a mozgástér. E probléma úgy lenne megoldható, ha a zárkaajtókat áthelyeznék a jobb vagy baloldalra. Erre azonban nincs saját anyagi fedezete az intézetnek. A zárkákban a természetes fény általában elegendő. Az „A” objektumban minden szinten 1 felügyelő és 1 fogdás (készenléti felügyelő) lát el szolgálati feladatot egy időben. 
A magánzárkákban kézmosó, WC és rögzített ágy található. A WC-ket kicserélték az elmúlt években és a folyosón található tusoló is felújított. A magánzárkák 1 személyesek. 
A dühöngő fala, mennyezete, padlója gumi és hőállóanyaggal van bevonva. Kamera nincs benne, de tűzjelzővel el van látva. Használatára elvétve van szükség. Különleges biztonsági zárka, körlet nincs az intézetben.
A „B” objektumban a fürdési lehetőség hasonló adottságú, mint az „A” objektumban. Itt szintenként két fürdőhelyiség van, helyiségenként 5-6 zuhanyállással. Az itt felújított zuhanyzókat kivitelezési hiba miatt többször át kellett építeni, mert beáztak. A jobb első szinten a fürdő helyiség még ma is használhatatlan. A „B” objektum beszélő helyisége megfelelő és a személybejáratnál várhatóan rendszerbe állítandó új csomagvizsgáló gép a beléptetés ellenőrzését az eddiginél hatékonyabbá teszi. Ebben az épületben védett tanú körlet is működik, az itt elhelyezett fogvatartottakat külön 2 felügyelő őrzi.
A fogvatartottak mindkét objektumban zárkánként, esetleg kétzárkánként fürdenek egy időben. A zárkákban meleg vizes ellátás sehol nincs, csak hideg vizes. Meleg víz vételre azonban naponta van lehetőség. A betegszobák kivételével minden zárkába az intézet nem tud TV készüléket biztosítani, mert a fogvatartottak a TV-k állagának megőrzésére nem fordítanak kellő gondot, így azok rövid időn belül használhatatlanná válnak. Az elítéltek fodrászszolgáltatást is igénybe vehetnek, amely térítésmentes. Objektumonként egy-egy fogvatartottat foglalkoztatnak fodrászként.

2. A fogvatartottak jogainak és kötelezettségeinek érvényesülése
A látogató fogadások végrehajtása mindkét objektumban hétköznapokon történik, napi átlagban 50 fogvatartott számára. Annak időtartama fogház fokozatban, EVSZ-es és átmeneti csoportban két óra, börtön fokozatban és előzetes letartóztatásban másfél óra, fegyház fokozatban egy óra. A fogvatartottak jutalom beszélőt is kaphatnak, melynek kiadására, havi egy alkalommal, hétvégeken kerül sor. A legkiemelkedőbb szabálykövető magatartású fogvatartottak Mikulás napi, illetve Családi Karácsony program keretében is kapnak beszélőre lehetőséget. Családi beszélő ezen kívül is kérelmezhető. A házirend tartalmazza, hogy egy időben négy látogató fogadható, akik közül legalább egy, legfeljebb két személynek nagykorúnak kell lennie. A látogatóhelységekben a kiétkezést biztosító cég 2010 végén étel-, italkiadó automatákat helyezett el, melyeket a fogvatartottak és kapcsolattartóik is használhatnak. A parancsnok elmondta, hogy amennyiben a fogvatartottnak nincs hozzátartozó kapcsolattartója, ügyvédje felvehető kapcsolattartónak.
Telefonálásra naponta maximum 2 alkalommal, összesen legfeljebb 10 perc időtartamban van lehetőség. Az intézetben BV-fon működik. A büntetés-végrehajtás rendszerén belül érvényes telefondíjak csökkentésének lehetőségét jelenleg az országos parancsnokság vizsgálja.
A fogvatartottak védőjüket, meghatalmazott jogi képviselőjüket az intézettel előre egyeztetett időpontban fogadhatják, mely látogatási rend a Magyar Ügyvédi Kamara elnökével történt megbeszélés alapján került kialakításra. Az intézetben 2010 augusztusától on-line működő, internet alapú regisztrációs rendszer került bevezetésre, mely az ügyvédi beszélőre történő bejelentkezést nagyban elősegíti. Ügyvédi beszélő mindkét objektumban van. Az „A” objektumban azonban – ugyan elkülönítetten –, de egy légtérben van a 3 beszélő helyiség. A „B” objektumban újszerű, kb. 10 éve lett kialakítva a beszélő, itt plexiüvegen keresztül tud beszélni védőjével a fogvatartott.
A fogvatartottak a jogszabályban meghatározott havi egy általános és egy tisztasági csomagot kaphatnak, december hónapban általában plusz egy csomag is beküldhető. 
2011. január 3-tól csendes pihenőt rendszeresített az intézet az elhelyezési körleteken. Erre hétköznapokon 12.00 és 14.00 óra között kerül sor, mely idő alatt – a hatékony pihenés érdekében az áramszolgáltatás szünetelése mellett – a fogvatartott a bevetett ágyán pihenhet.
A fogvatartottak élelmezését 2010. október 0l-től külső cég látja el, a fogvatartotti konyhán a főzés megszűnt. A fogvatartottak visszajelzései kedvezőek, az étel minőségét jobbnak, mennyiségét megfelelőnek ítélik meg. Természetesen továbbra is vannak fogvatartottak, akik elégedetlenek az élelmezéssel, de a létszámhoz képest elenyésző számban (20-30 fő), és parancsnoki szinten sem igényelt eddig intézkedést. A közelmúltban tartott elítélti fórumra előzetesen kérdéseket lehetett feltenni. Élelmezéssel összefüggő problémát azonban nem vetettek fel. Az intézet megpróbálja az évszaknak megfelelően biztosítani a zöldséget, gyümölcsöt, továbbá a napi háromszori étkezést, és lehetőség van diétás/kímélő, vegetáriánus, muzulmán menü igénybe vételére is. Az étkezés zárkán történik.
A fogvatartottak egészségügyi ellátását szakképzett orvosok és ápolók végzik, külön-külön az „A” és „B” objektumban. Az orvosi rendelők jól felszereltek, a gyógyszerellátás folyamatos, amit az intézeti gyógyszerraktár biztosít. Az orvos a fogvatartott nevére szóló receptre írja fel a szükséges gyógyszert, aminek költségét az intézet fedezi. A vizsgálat napján 20 fogvatartott volt rendelésen, és további 10 elítélt egészségügyi befogadása történt meg. A szolgálatban volt orvos hetente kétszer – kedden és pénteken egész nap – rendel, szerződéses jogviszonyban áll. Elmondta azt is, hogy a fogvatartottakat 1-2 évvel ezelőtt kizárták az önkéntes véradás lehetőségéből, pedig lehetne rájuk számítani, és nagyobb eséllyel lenne kiszűrhető a hepatitises betegség is. Az influenza elleni védőoltást a fogvatartottak ingyenesen igényelhették. Az AIDS szűrést egy külsős orvos végzi ellenszolgáltatás nélkül.
Két fogorvos minden nap rendel, főállásban dolgoznak. Mindkét objektum fogorvosi rendelője korszerűgépekkel felszerelt. A fogvatartottaknak csak a fogtechnikusi költséget kell megfizetni, egyébként a szolgáltatást ingyenesen vehetik igénybe. Előre bejegyzett időpont szerint kapnak fogorvosi ellátást a fogvatartottak, de van sürgősségi ellátás is. A fogorvosok számítógépes nyilvántartást vezetnek az előjegyzésbe vett fogvatartottakról és szükség esetén átvesznek egymástól betegeket, segítik egymás munkáját. Hétvégén nincs rendelés, sürgős esetben a fogvatartottat elviszik az ügyeletre. Fogorvosi röntgen csak az „A” objektumban van, de az kiszolgálja mindkét fogorvosi rendelő igényét.
A szemész hetente egyszer, keddenként rendel. A fogvatartottak számára fizikoterápia és gyógytorna is biztosított. A gyógytornász az intézet dolgozója. Az ápolói szolgálat 24 órás. A fogvatartottak a nyugtatót összetörve, por alakban kapják meg és a nővér előtt kell bevenniük. Névre szóló tasakokba előre kiszerelik a fogvatartottak gyógyszereit, ami meggyorsítja a kiosztást.
Kiétkezésre havi két alkalommal van lehetőség, van egy alap- és egy pótkiétkezés. Az intézetben működő boltot is külső cég üzemelteti. Az árakra vonatkozóan ugyan előfordulnak olyan jelzések, hogy azok magasak, de jellemzően összekeverik azokat az elítéltek a nagyobb áruházláncok akcióival, vagyis nem reális kifogások. Az utóbbi hónapokban – hasonlóan a civil élethez – a cukor árát magasnak tartották az elítéltek.
A fogvatartott letéti számlájára érkező pénzt a fogvatartott a feladástól számítva kb. 2 hét elteltével veheti igénybe. Ennek oka az, hogy a pénzt postai csekken lehet eljuttatni egy erre a célra létrehozott kincstári számlára, amelynek jóváírása a fogvatartott számláján lényegesen több időt vesz igénybe, mint a banki átutalás. Ez néha okoz feszültséget, mert a fogvatartott az érkező pénzösszegről a hozzátartozói levélből hamarabb értesül, mint ahogy a pénz ténylegesen a számlájára kerül. E problémát az intézet nem tudja saját hatáskörben megszüntetni. Az intézet házirendje szerint a fogvatartott részére hozzátartozója (kapcsolattartója) postai feladóvevényen küldhet pénzt. A feladóvevény hátoldalán fel kell tüntetni az összeg rendeltetését (pl. telefonálásra, kiétkezésre, útiköltségre) és a fogvatartott pontos személyi adatait. 
A szabadidő hasznos eltöltésére több szakkör (nyelvi-, zene-, akvarisztika-, irodalmi szakkör, ezen kívül tanulószoba, retorikai tréning, kertészeti terápiás tevékenység, stb.), és kábeltelevíziós stúdió működik. A stúdióból az előre rögzített televízió műsorokat vetítik le, valamint a belső információ-forrásként szolgáló képújságot szerkesztik. Valamennyi rendezvényrő1 videofelvétel készül, melyet a kábelhálózaton ugyancsak levetítenek a zárkán maradt fogvatartottak számára. Sportolásra is van lehetőség – a sport szakköri-, illetve konditerem használatán kívül – hétvégi sportversenyeken (asztalitenisz, labdarúgás, fekve nyomó verseny, kézilabda stb.). A konditermet a fogvatartottak heti két alkalommal használhatják, a nem dolgozók délelőtt, a dolgozók délután. Havonta „KI-MIT-TUD” vetélkedőt is rendeznek, melyeken alkalmanként 100-120 fogvatartott vesz részt.
A 2010/2011-es tanévben az intézet a Kőbányai Önkormányzat Felnőttek Általános Iskolájával és a Kőbányai Szent László Gimnáziummal kötött oktatási szerződést. Az általános iskolai tanév 5 oktatási csoporttal nyitott, összesen 114 fogvatartott részvételével, a gimnáziumi képzésben 4 oktatási csoport indult, 61 fogvatartottal.  Szakképzés nincs, de az intézet pályázik – a TÁMOP program keretében – szakács, konyhai kisegítő, kőműves, burkoló szakmák képzésére.
Az intézet „A” és „B” objektuma külön-külön könyvtárral rendelkezik, mintegy 20.000 kötetből kölcsönözhetnek a fogvatartottak. Idegen nyelvű irodalom 13 nyelven áll rendelkezésre. A könyvtárosi feladatokat fogvatartott látja el. A könyvtár falait és ablakait a fogvatartottak által készített képek díszítik. 
Az intézetben református lelkész vezeti a valláshoz való joggal összefüggő feladatok végrehajtását. Az intézettel együttműködési megállapodással rendelkező missziós szervezetek a hét négy napján végzik tevékenységüket a fogvatartottak körében.
Pártfogó az intézetbe hetente többször is bejár, akivel kiemelten jó a kapcsolata a fogvatartottaknak és az intézetnek is.
A napi egy órányi szabad levegőn tartózkodás megoldott. Az A objektumban a nagy udvart kettéválasztották, ahol a különböző rezsimbe tartozó fogvatartottak más-más időpontban sétálnak. A „B” objektumban külső és belső udvar áll a fogvatartottak rendelkezésére. A szabadlevegőn tartózkodás kötetlen, nem zárt rendben történik.
Csomagvizsgáló mindkét objektumban van, összesen 5 db, ebből a vizsgálat időpontjában 3 volt működőképes. 

Az elítéltek fegyelmi helyzetét a parancsnok kiegyensúlyozottnak ítéli meg. Emberi súrlódások ugyan léteznek, de ezek csekély súlyúak. Általában megértik egymást a zárkákban. Tudják, hogy saját érdekük a rend és fegyelem, néha a televízión vitáznak, hogy milyen műsort nézzenek. Az elmúlt 3-4 évben csökkent a fegyelmi eljárások és nőtt a jutalmazások száma. 
Öngyilkosság több éve nem fordult elő az intézetben. Önvagdosásra (falcolás) voltak példák, de ezek csak figyelemfelhívásra irányultak, a biztonságot nem veszélyeztették. Az ilyen esetek kezelését egyébként az IMEI közelsége segíti. Nem jellemző az sem, hogy a fogvatartottak egymás sérelmére követnének el súlyos cselekményeket, de előfordult pl. sanyargatás, lopás, zsarolás. A „B” objektumban kialakítottak két-két börtönös és fegyházas zárkát, ahová azokat  az elítélteket tudja az intézet elhelyezni, akik egymás sérelmére erőszakos cselekményt követtek el, illetve akiknek kirívóan közösségellenes a magatartása és egyéb intézkedés nem vezetett eredményre. Az itt elhelyezettek szabadlevegőn tartózkodása is a többi körlettől eltérő helyen és időben történik. Az eddigi tapasztalatok szerint ennek kialakítása eredményes volt, mivel csökkentek a szóban forgó fegyelemsértések.
A tiltott tárgyak bejutásának kiszűrése érdekében 2010-ben szigorították az intézetbe történő beléptetést. Amennyiben meghatározott fajtájú tiltott tárgyat (pl. mobiltelefon, SIM kártya) találnak a fogvatartottnál, úgy az intézet feljelentést tesz ismeretlen tettes ellen, szolgálatban kötelességszegés vétségének megalapozott gyanúja miatt a Budapesti Katonai Ügyészségen. 

Jelenleg 274 fogvatartott dolgozik. A fogvatartottak kb. 1/5-e egészségileg alkalmatlan munkavégzésre. Külső munkahelyen – a Készenléti Rendőrség objektumában – hat fogvatartott dolgozik, tereprendezést végeznek. A többiek a BUFA Kft-ben és az intézet fenntartását szolgáló (lakatos, asztalos, kőműves, villanyszerelő) költségvetési munkahelyen dolgoznak. További munkáltatási lehetőségeket is keres az intézet, a jövőben elképzelhető, hogy a Főkefe ad majd munkát (palackválogatás) 100-120 fogvatartottnak.

3. A személyi állomány körülményei
Az intézet személyi állományának – állománytábla szerinti – rendszeresített létszáma, a BUFA Kft-vel együtt 504 fő, ebből 80 tiszt, 387 tiszthelyettesi és 34 közalkalmazotti státusz. Az állomány tényleges létszáma 2010. december 31-én 460 fő volt. Az eltérés tehát 51, melynek ellenére a parancsnok elégedett a státuszok feltöltésével. A fluktuáció jelentősen csökkent az intézetben, amely segíti a viszonylag stabil állománytábla fenntartását. 
A BUFA Kft. 49 rendszeresített létszámából 38 feltöltött. A Kft-nél az ügyvezető igazgatón és a titkárságvezetőn kívül hivatásos állományúak teljesítenek szolgálatot. Az állomány – az adminisztrációs tevékenységet végzők és a Kft. vezetőin kívül – hivatalitól eltérő munkarendben dolgozik.
2011 márciusában az intézetben parancsnokváltás történt. A korábbi parancsnok nyugállományba vonult. A régi és az új parancsnok is több évtizedes büntetés-végrehajtási gyakorlat birtokában vezette, illetve vezeti az intézetet. Ez nagymértékben segítette, és segíti az esetleg felmerülő napi problémák megoldását, különösen az elítéltek őrzésének, felügyeletének, ellenőrzésének megszervezését. A munkáját két parancsnok-helyettes segíti.
Az intézet parancsnoka a biztonsági osztály (biztonsági tisztek, biztonsági felügyelők, kutyavezetők, gépjárművezetők) létszámát (142) megfelelőnek tartja. 
A büntetés-végrehajtási osztály állományából éjszaka szintenként 1 felügyelő dolgozik, nappal plusz 1 felügyelő van készenlétben. Az éjszakai ellenőrzést szűrt fényű lámpa 15-30 percenkénti feloltásával hajtják végre, mely a fogvatartottak éjszakai pihenésére nincs kihatással.
Az „A” objektumban 14, a „B” objektumban 21 nevelő dolgozik. A fogvatartotti létszámhoz viszonyítva ezt is elfogadhatónak ítéli meg a parancsnok. 
Az egészségügyi szakterületen az engedélyezett létszám 23 fő, mely 1 osztályvezetői, 4 szakorvosi, 2 orvosi, 1 főápolói, 9 szakápolói, 2 szakasszisztensi, 4 ápolói státusz. A 4 szakorvosi állásból a vizsgálat idején csak 2 volt betöltve. 1 orvos dolgozik nem hivatásosként. A parancsnok jelezte, hogy jelenleg 1 orvossal tárgyalnak, akivel valószínű sikerül megállapodniuk. Ő hivatásosként fogja ellátni feladatát.
Az intézetben külön pszichológiai osztály működik, 2 pszichológussal, 3 szakpszichológussal és 1 asszisztenssel. 
A kutyatelep állománytábla szerinti létszáma 15 kutyavezető és 1 kutyatelep-vezető, a betöltött létszám 12. Az intézet 12 szolgálati kutyával rendelkezik, ebből 11 őrző-védő munkára, 1 pedig kábítószer-kereső tevékenységre lett kiképezve. A szolgálati kutyákat elsősorban a nagyobb létszámú fogvatartotti mozgatások, egyéb kísérések, egyes munkáltatások, valamint a szabad levegőn tartózkodás biztosítására, a kábítószer-kereső kutyát pedig képzettségének megfelelően alkalmazzák. 

Az állomány öltözői, fürdői vegyes képet mutattak. Az őri kiszolgáló épületben a fürdő felújításra szorul. Az „A” objektum Bal csillagban pedig koedukált a WC. Az egyéb kiszolgáló helyiségek (pl. konyha) kulturáltak, megfelelően felszereltek. Igény esetén a dolgozók is onnan kaphatnak ebédet, amely cég a fogvatartottak étkeztetését is végzi. Az állománynak azonban külön büfé is rendelkezésére áll. 
A dolgozók részére külön kondicionálóterem van kialakítva.
Az intézet gépkocsiparkjával elégedett a parancsnok. A rabszállítók közül kettő vár selejtezésre, a többi használata biztonságos.
Az állomány fegyelmi helyzete is kielégítő a parancsnok szerint. A korábbi évekhez képest 2010-ben csökkent az elrendelt fegyelmi eljárások, de nőtt a bűncselekmények miatt tett feljelentések, illetve az elrendelt büntetőeljárások száma.
A szűkös költségvetési lehetőségekre figyelemmel az intézet folyamatosan figyeli pályázati lehetőségeit. 2010-ben három pályázatot nyújtott be, melyből kettőt – az energiaracionalizálási és a kábítószer prevenciós tevékenységet támogató pályázatokat – elutasítottak. Az épületenergetikai fejlesztése és világításkorszerűsítésre benyújtott pályázatuk még elbírálás alatt van.
Az intézet vezetői jó kapcsolatot ápolnak az érdekképviseleti szervekkel. A Budapesti Fegyház és Börtön Független Szakszervezete és az intézet együttműködési megállapodása alapján a szakszervezeti tisztségviselő rendszeresen részt vesz osztályvezetői értekezleteken és szükség esetén egyeztetnek az állományt érintő aktuális kérdésekről is.
Az intézet civil kapcsolatai széleskörűek, kiemelkedően jó az együttműködés a Kőbányai Önkormányzattal és a Főpolgármesteri Hivatallal. Például az intézet 2010-ben kérelmet nyújtott be a Fővárosi Önkormányzat Városrendészeti Bizottságához, melynek eredményeként 2 millió Ft-ot nyert a működési feltételeinek javításához. 

II. A vizsgálat megállapításai
1. A 130%-ot meghaladó, de az országos átlagot el nem érő telítettségű Budapesti Fegyház és Börtönben a vezetők átgondolt, következetes munkával igyekeznek biztosítani a fogvatartottak megfelelő elhelyezését, ellátását, munkáltatását, jogaik gyakorlását, gondoskodni az elítéltek neveléséről és szervezni, segíteni az oktatásukat is. A parancsnok a telítettséget ugyan kezelhetőnek ítélte meg, de – figyelemmel a szigorú végrehajtási módra (börtön és fegyház fokozatra) – a hosszú időtartamra, esetleg életfogytiglani büntetésre ítélt fogvatartottakat őrző intézetben a 85%-90%-os arány lenne optimális.
Az emberi jogok érvényesülése szempontjából pozitívnak találtam, hogy az elítélt egy időben, egy nagykorú kíséretében akár három 18 év alatti személlyel (gyermekével) is találkozhat. Az ünnepnapokhoz kötött családi beszélő engedélyezése ugyancsak jó gyakorlat, amely segítheti a fogvatartott magán- és családi életének fogvatartását megelőző lehetőségek szerinti megtartását, de alkalmas az elítélt és hozzátartozói emberi méltósága, valamint a házasság és a család védelméhez való joga biztosítására is. 
Jó kezdeményezésnek tartom az intézet és a Magyar Ügyvédi Kamara által közösen kialakított azon internetes felületet, melynek segítségével – a nehézkes és panaszra okot adó telefonos egyeztetés helyett – a védők interneten foglalhatnak beszélőre időpontot. Sőt, a rendszer azt is tudja jelezni, ha a fogvatartott éppen máshol tartózkodik, a védő számára az intézetben nem elérhető. Az “A” objektumban egy légtérben lévő ügyvédi beszélő helyiségek azonban alkalmatlanok arra, hogy a védő ellenőrzés nélkül beszélhessen ügyfelével. Ez visszásságot okoz a jogállamiság elve és az abból levezethető jogbiztonság követelményével összefüggésben, de sérti a tisztességes eljáráshoz való jogot is.
Más intézetekben is megfontolandónak tartom a csendespihenő fogvatartottak napirendjébe történő beillesztését, valamint az állandó fodrászat működtetését, figyelemmel annak pozitív tapasztalataira.
A szabadlevegőn való tartózkodás szabad rendjét is példaértékűnek tartom és úgy vélem, jó gyakorlatot követ az intézet a Mikulás napi és a Családi Karácsony program keretében történő látogatófogadás bevezetésével is.
Az ételek energiájának, tápértékének és minőségének javulását szolgálta a fogvatartottak élelmezésének külső vállalkozó által való átvétele. Megítélésem szerint viszont az, hogy a fogvatartottak a zárkában étkeznek, közvetlenül veszélyezteti emberi méltóságuk, valamint lehető legmagasabb szintű testi és lelki egészséghez való jogukat.
A fogvatartottak létszámához képest elegendőnek tartom a csomagvizsgáló berendezések számát, bár a két nem működő berendezés javítása, rendszerbe állítása és más belső biztonságot szolgáló eszközök (pl. kamerák, mobildetektorok) bővítése, továbbá az „A” objektum zárkaajtóinak, ablakrácsainak cseréje is halaszthatatlan. Ezek ugyanis nemcsak a fogvatartottak, de a személyzet élethez, testi épséghez fűződő jogát is nagyobb biztonsággal szolgálhatnák. 
A zárkák mérete, felszereltsége, a folyosókon lévő fürdők általában megfelelnek az elvárásoknak, és ha nem is a legmagasabb mértékben, de biztosítják a fogvatartottak egészséges környezethez való jogát, valamint emberi méltóságát. Van akadálymentesített fürdőhelyiség is. Az „A” objektumban nincs viszont minden zárkában a WC lefalazva, ami a szellőzésre is negatívan hat. Mindez közvetlenül veszélyezteti az érintettek emberi méltósághoz és lehető legmagasabb szintű testi és lelki egészséghez való jogát. A fogvatartotti épületek adottságai nem teszik lehetővé, hogy a zárkákban meleg folyóvíz is legyen, de mivel szükség szerint igényelhetnek a fogvatartottak meleg vizet a fürdőhelyiségből, e miatt alkotmányos joggal összefüggő visszásságot nem állapítottam meg.
Az egészségügyi ellátás, a rendelők felszereltsége megfelelő, a két fogorvosi rendelőé kiemelten jó. Az egészségügyi státuszok feltöltöttségének aránya szintén megfelelő, s ebben az intézetben találkoztam először azzal, hogy főállású gyógytornász foglalkozik a fogvatartottakkal. Örvendetes, hogy több éve nem volt az intézetben öngyilkosság. Sajnálatos viszont, hogy a hepatitises betegség kiszűrését ma már nem segítheti a fogvatartottak önkéntes véradási lehetősége. Az OBH 4841/2007. számú ügyben, melyben a fiatalkorúak fogvatartási körülményeinek tapasztalatait foglaltam össze, már foglalkoztam a problémával. Megállapítottam, hogy „Az emberi vér és vérkomponensek gyűjtésére, vizsgálatára, feldolgozására, tárolására és elosztására vonatkozó minőségi és biztonsági előírásokról, valamint ezek egyes technikai követelményeiről szóló 3/2005. (II. 10.) EüM rendelet 2007. január 27-i hatállyal – különböző uniós irányelvek beépítése érdekében – módosult.
A vérkészítményt kapó betegek vérrel átvihető fertőzésekkel szembeni védelme miatt, vérbiztonsági okokból nem indokolt vérgyűjtést olyan mobil véradóhelyre szervezni, ahol a várható jelentkezők között nagy számban fordulhatnak elő fokozott kockázatot jelentő személyek. A véradásszervezés, ill. a mobil véradóhelyek kiválasztása körében végzett előzetes kockázatelemzés arra is garanciát ad, hogy a véradásra jelentkező szenzitív adatainak védelméhez fűződő jogát ne kelljen a vérbiztonság megvalósításához szükségesnél nagyobb mértékben korlátozni.” Ezek olyan szakmai kérdések, amelyek megítélésére nincs lehetőségem.
Az elítéltek foglalkoztatásának aránya – figyelemmel arra, hogy közel 300 fogvatartott dolgozik, és mintegy 170 oktatásban vesz részt, továbbá egészségi okok miatt sokan alkalmatlanok munkavégzésre – a mai gazdasági helyzetben elfogadható, de a monotonitás hatásai miatt fontos lenne a minél magasabb számú foglalkoztatás. Örvendetes, hogy ezt az intézet parancsnoka szem előtt tartva, további lehetőségek felkutatásával keresi a fogvatartotti munkáltatás bővítését.
A szabadidős tevékenységek, programok, feltételek, valamint a vallásgyakorlási lehetőségek adottak az intézetben.
A szabadságvesztés és az előzetes letartóztatás végrehajtásának szabályairól szóló 6/1996. (VII. 12.) IM rendelet nem szabályozza, hogy hogyan kell eljárnia az intézetnek, ha a fogvatartottnak érkező pénzküldeményt célzottan, a felhasználás jogcímét megjelölve adja fel a feladó, vagyis hogy köti-e az intézetet a pénzösszeg rendeltetésének közlése. Az IM rendelet 161. §-a mindössze azt tartalmazza, hogy „Az elítélt munkadíjából és a letétjéből levonásnak, illetve végrehajtásnak csak az adó- és illeték jogszabályok, valamint a bírósági végrehajtásról szóló 1994. évi LIII. törvény (a továbbiakban: Vht.) rendelkezései szerint van helye. Az elítélt munkadíjából az intézet levonja: a tartásra fordított költséghez való hozzájárulás napi összegét, a szükségleti cikkek vásárlására fordítható összeget, a szabadulás idejére kötelezően tartalékolandó összeget”. Tekintettel arra, hogy az intézet házirendje szerint a feladóvevény hátoldalán az összeg rendeltetésére vonatkozó feladói feljegyzés befolyásolja a pénz felhasználhatóságát, a házirend szóban forgó rendelkezése, sérti a jogállamiság elvét és az abból fakadó jogbiztonság követelményét, de felveti a fogvatartott tulajdonhoz való joga sérelmének közvetlen veszélyeztetettségét is. Ugyanezen alkotmányos jogok érvényesülését veszélyezteti, hogy a postai csekken feladott pénzküldeménynek a fogvatartott letéti számláján való jóváírása akár 2 hétig is elhúzódhat.
2. Előnynek tartom, hogy az intézet volt és jelenlegi parancsnoka is több intézetet vezetett, így volt, illetve van összehasonlítási alapjuk az intézetben szükséges leginkább hatékony vezetési módszer megválasztásában. 
Az elítéltek számához képest a nevelők száma – még a mintegy 130%-os telítettség mellett is – megfelelő, az egy nevelőre jutó elítéltek száma 35-40 fő. A külön osztálystruktúrában működő pszichológusok is kezelni tudják a fogvatartottak esetleges problémáit. Megnyugtató az intézet orvosi ellátottságának mértéke, ami a civil élethez képest kimagaslóan jó.
Az „A” objektum őri kiszolgáló épületében az állomány rendelkezésére álló fürdőhelyiségek állapota és a Bal csillagban lévő koedukált WC az érintett dolgozók lehető legmagasabb szintű testi és lelki egészséghez, valamint az egészséges környezethez és az emberi méltósághoz való jogát sérti. A személyzet munkakörülményeinek további javítása, a rendeltetésszerűen használható, emberi tartózkodásra alkalmas fürdők és WC kialakítása elkerülhetetlen. Az intézet külső kapcsolatainak, pályázati lehetőségeinek kihasználtsága megfelelő.

Az intézetből érkezett egyedi panasz vizsgálatának megállapításai
1.Az AJB-5083/2010. számú ügyben a panaszos azt sérelmezte, hogy a Budapesti Fegyház és Börtönben – többszöri kérelme ellenére – nem került sor regisztrált kapcsolattartóival való beszélőre. Ezen kívül hiába kérte látogató fogadás céljából a lakóhelyéhez legközelebbi bv. intézetbe való ideiglenes átszállítását.
Az intézet számára a helyszíni vizsgálat időpontjában rendelkezésre álló adatok szerint a panaszos havonta küldött beszélőre vonatkozó engedélyt engedélyezett kapcsolattartói közül kiskorú nevelt gyermekének és anyósának, de ők nem éltek e lehetőséggel. Egyébként általában e két személy járt hozzá beszélőre. Utolsó alkalommal 2010. április 14-én találkozott a fogvatartott szóban forgó két családtagjával. 2010. december 16-án is fogadott azonban látogatót, bár nem a hivatkozott két személyt. A panaszos hozzátartozóival tehát az intézeten kívül álló okok miatt nem tarthatott kapcsolatot beszélő formájában, ezért az intézet mulasztást nem követett el, így alkotmányos jogokkal összefüggő visszásságot sem okozhatott. 
Megállapítottam azt is, hogy a panaszos a Szabolcs-Szatmár-Bereg Megyei Büntetés-végrehajtási Intézetbe kérte ideiglenes átszállítását látogató fogadás okán. A vezető nevelő megvizsgáltatta a kérelem teljesítésének lehetőségét, de nem támogatta azt. A megjelölt intézet 2010 májusában ugyanis olyan zsúfolt volt, hogy nem tudott látogatófogadás céljából elítéltet elhelyezni. Ezért a Budapesti Fegyház és Börtön parancsnok-helyettese a kérelmet 2010. május 31-én elutasította. Az elítélt a döntés ellen 2010. június 21-én panasszal élt, amit a bv. országos parancsnok biztonsági és fogvatartási helyettese nem talált megalapozottnak, így azt 2010. július 2-án kelt határozatával elutasította. Határozatában a panaszost tájékoztatta arról, hogy a szabadságvesztés és az előzetes letartóztatás végrehajtásának szabályairól szóló 6/1996. (VII. 12.) IM rendelet 89. § (9) bekezdése értelmében az elítélt kérelmére, a két intézet parancsnokának együttes engedélyével a látogató fogadás céljából a lakóhelyéhez közelebbi intézetbe csak kivételesen szállítható. A szóban forgó kérelemről tehát mérlegelési jogkörben döntöttek az arra hatáskörrel rendelkező parancsnokok. Az ombudsmannak nincs hatásköre arra, hogy a hatóságok mérlegelési jogkörben hozott döntéseiről – amennyiben a mérlegelés nem lépi át az alkotmányos kereteket – állást foglaljon. Az ideiglenes átszállítás elutasításának jogszerűsége és szakszerűsége tekintetében nem merült fel az alkotmányos keretek túllépése, ezért e vonatkozásban sem állapíthattam meg alkotmányos joggal összefüggő visszásságot. Megjegyzem, hogy a panaszost 2011. április 26-án végleg elszállították új fogvatartási helyére, a Balassagyarmati Fegyház és Börtönbe. Ezzel a Budapesti Fegyház és Börtönben fennállt problémája megszűnt.

Intézkedéseim
A jelentésemben feltárt alapvető jogokat érintő visszásságok orvoslása érdekében az alábbi intézkedéseket teszem: 
1. Az Obtv. 20. § (1) bekezdése alapján felkérem a büntetés-végrehajtás országos parancsnokát, hogy – azok garanciális jelentősége miatt – vizsgáltassa meg a Budapesti Fegyház és Börtön „A” objektumában a személyi állomány fürdőhelyiségei, WC-i, illetve azok felszereltsége, valamint az ügyvédi beszélők rendeltetésszerű használhatósága biztosításának, a zárkákban található WC-k fallal való leválasztásának, továbbá mindkét objektumban a belső biztonságot szolgáló eszközök bővítésének lehetőségét és kísérelje meg az anyagi fedezet központi biztosítását. 
2. Ugyancsak az Obtv. 20. § (1) bekezdése alapján azt javaslom a büntetés-végrehajtás országos parancsnokának, hogy országos szinten vizsgáltassa meg a fogvatartottak részére postán érkező pénzküldemények letéti számlára történő jóváírásának gyakorlatát és tegye meg a szükséges intézkedéseket a jóváírás időtartamának olyan kialakítására, amely lehetővé teszi, hogy a beérkezett pénzösszeg 2 munkanapon belül a fogvatartott rendelkezésére álljon. Vizsgálatát terjessze ki arra is, hogy – megfelelő garanciák mellett – a postán történő pénzfeladáson kívül van-e más lehetősége a fogvatartottnak (személyes befizetés, átutalás, stb.), hogy kapcsolattartójától mielőbb felhasználható pénzt kapjon.
3. Az Obtv. 21. § (1) bekezdése alapján kezdeményezem a Budapesti Fegyház és Börtön parancsnokánál, hogy – az elítéltek pénzküldeményeivel összefüggő megállapításaimat figyelembe véve – módosítsa a Házirend pénzküldemények feladásával kapcsolatos előírásait.
Kérem továbbá az intézet parancsnokát, hogy vizsgálja meg a zárkán kívüli étkezés fokozatos kialakításának lehetőségét, annak érdekében, hogy a fogvatartottak kulturált körülmények között étkezhessenek.

Budapest, 2011. június 27.

Prof. Dr. Szabó Máté sk.